Man sterf toe kar glo op konstruksiepad jaagFoto: ER24 Een man is dood en drie ander beseer tydens ŉ ongeluk Sondagoggend vroeg op die R511-pad in Lonehill, Johannesburg. Volgens Russel Meiring, ŉ woordvoerder van ER24, het ooggetuies gesien hoe die voertuig glo op ŉ pad, waar konstruksiewerk plaasvind, gejaag het. “Die motor het na bewering ŉ sloot getref en is teen betonversperrings geslinger,” het Meiring gesê. Een van die insittendes het ernstige kopbeserings opgedoen en is op die toneel dood verklaar. Een persoon het kritieke beserings aan sy kop en bors opgedoen. Hy moes uit die wrak gesny word. Die ander twee persone het slegs geringe beserings opgedoen. Hulle is op die toneel gestabiliseer en na ŉ hospitaal geneem vir verdere behandeling en waarneming. Die polisie ondersoek die voorval.